Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 3 Pv 612/13/6601	Banská Bystrica, 30.4.2014
EEČ : 2-45-153-2014

U Z N E S E N I E

Trestná vec:	obvinený XXXXX  
Prečin:	Poškodzovanie cudzej veci podľa § 245 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
12. júla 2013 vo večerných hodinách presne nezisteným spôsobom rozbil sklenené výplne na autobusových zastávkach v obci XXXXX na Dolnej ulici a pri predajni Coop Jednota, čím spôsobil obci XXXXX škodu poškodením vo výške 783,60 €

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
	Podľa § 216 odsek 3 Trestného poriadku sa obvinenému ukladá, aby v priebehu skúšobnej doby uhradil poškodenému Obecnému úradu XXXXX  škodu vo výške 783,60 € v splátkach po 43,53 € mesačne k 20.dňu v mesiaci, pošnúc mesiacom máj 2014, pričom posledná splátka bude vo výške 43,59 € a to na bankový účet oprávneného č. SK XXXXX vedený v Slovenskej sporiteľni, pod hrozbou straty výhody splátok pri omeškaní čo len jednej splátky z titulu výšky alebo termínu splátky, a to podľa dohody o náhrade škody  z 11.04.2014 uzatvorenej medzi obvineným a poškodenou stranou.

Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením  povereného príslušníka OOPZ  XXXXX pod XXXXX z 27.01.2014 bolo  podľa § 206 ods. 1 Tr. por. vznesené obvinenie  XXXXX za prečin poškodzovania cudzej veci podľa § 245 ods. 1 Tr. zák.,  ktorého sa dopustil na tom skutkovom základe, ako je uvedené vo výrokovej časti uznesenia.

V priebehu skráteného vyšetrovania boli k veci vypočutí - obvinený XXXXX  a svedkyňa-poškodená XXXXX.

Z výpovede obvineného XXXXX vyplýva, že sa ku skutku v plnej miere priznáva. V uvedený večer sa opil a napadlo ho, že si zlosť vybije tak, že rozbije tabule na zastávkach v obci XXXXX. Urobil tak na Dolnej ulici a tiež pri predajni Coop Jednota. Potom si uvedomil, že urobil zle. Chce to odčiniť.

Podľa § 245 ods. 1  Tr. zák. sa prečinu poškodzovania cudzej veci dopustí ten, kto zničí, poškodí alebo urobí neupotrebiteľnou cudziu vec a spôsobí tak na cudzom majetku malú škodu.

V zmysle ust. § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu, podmienečne zastaviť trestné stíhanie, ak:
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Obvinený sa v prípravnom konaní ku skutku priznal a svoje konanie úprimne oľutovali. Zároveň sa dopustil prečinu, za ktorý trestný zákon ukladá trestnú sadzbu vo výmere až na jeden rok.

Obvinený je študentom 3. ročníka SŠ-Strednej odbornej školy XXXXX XXXXX, v odbore mechanik-nastavovač. Jeho správanie je v súlade so školským poriadkom. Mal pokarhanie triednym učiteľom za neospravedlnené hodiny. Priestupkovo doposiaľ prejednávaný nebol. Súdom trestaný nebol.

S poukazom na tieto skutočnosti možno vyvodiť záver, že obvinený spĺňa zákonné podmienky pre podmienečné zastavenie  trestného stíhania.

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

Podľa § 216 odsek 3 Trestného poriadku sa obvinenému, ktorý uzatvoril s poškodeným dohodu o náhrade škody v uznesení o podmienenčnom zastavení trestného stíhania uloží, aby škodu v priebehu skúšobnej doby uhradil.

Vzhľadom na okolnosti prípadu, na osobu obvineného ako aj vzhľadom na uzatvorenú dohodu o náhrade škody som mu určila skúšobnú dobu v trvaní 18 mesiacov, ktorú považujem za dostatočnú.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavlina Zlochová
prokurátorka